Prezervatív
**Prezervatív** alebo **kondóm** (v slangu: **olagum, frcguma, šprcka, beťárguma, olačka, kotón**) je bariérová antikoncepcia s relatívne vysokou účinnosťou. Prezervatív sa navlieka na pohlavný úd. Pearlov index bariérovej antikoncepcie, do ktorej spadá aj prezervatív, je 2 – 20, pričom dolné hodnoty popisujú úspešnosť pri ideálnom použití a horné hodnoty popisujú úspešnosť pri bežnom (tzn. aj napríklad nesprávnom) používaní. Okrem relatívneho antikoncepčného účinku prezervatív znižuje, ale nevylučuje pravdepodobnosť prenosu pohlavnej choroby, alebo HIV/AIDS.

Rozmery a tvary prezervatívov sú rôzne a existuje mnoho výrobcov. Prezervatív je mechanický druh antikoncepcie, ktorý je zo všetkých druhov ten najdostupnejší.

Prezervatívy môžu byť: spermicídne, lubrikované, farebné, ochutené (aromatizované), vrúbkované, tvarované.

Výskum
------

Automat na kondómy používaný na Slovensku
### Prevencia prenosu pohlavných chorôb

Používanie prezervatívov je odporúčaná prevencia pred pohlavne prenosnými chorobami. Kondómy sa ukázali byť účinné pri znižovaní rizika infekcie u mužov aj žien. Efektívne znižujú prenos organizmov, ktoré spôsobujú AIDS, genitálny herpes, rakovinu krčka maternice, genitálne bradavice, syfilis, chlamýdie, kvapavku a iné choroby. Kondómy sú často odporúčané ako doplnok k účinnejším antikoncepčným metódam v situáciách, kedy je žiaduca aj ochrana pred pohlavnými chorobami.

Podľa správy National Institutes of Health (NIH) z roku 2000, správne a dôsledné používanie latexových prezervatívov znižuje riziko prenosu HIV / AIDS približne o 85 % v pomere k riziku pri nechránenom styku. Analýza uverejnená v roku 2007 Lekárskou fakultou Texaskej univerzity a Svetovej zdravotníckej organizácie  uvádza zníženie rizika nákazy o 80 – 95 %. 

Napriek tomu, že prezervatív znižuje kontaktnú plochu genitálií, k prenosu pohlavnej choroby môže dôjsť aj za jeho použitia. Infekčné oblasti genitálií (najmä pri akútnych symptómoch) nemusia byť (dostatočne) pokryté a v takýchto prípadoch prenos nemožno úplne vylúčiť. Primárny problém efektivity používania prezervatívov je však ich hlavne ich nepravidelné používanie.

Americký denník The Washington Post uverejnil 29. marca 2009 článok Edwarda C. Greena, výskumného pracovníka Harvard School of Public Health, s názvom *The Pope May Be Right*. Autor v ňom rozoberá účinnosť propagácie kondómov v Afrike s cieľom spomaliť šírenie HIV a AIDS. Zatiaľ čo táto bola úspešná v krajinách ako Thajsko a Kambodža, ani roky kampaní propagujúcich používanie kondómov v Subsaharskej Afrike z rôznych sociálnych dôvodov požadovaný efekt nedosiahli. Tu sa cesta propagácie monogamie s cieľom zamedziť častému striedaniu partnerov ukázala ako efektívnejšia v znižovaní počtu infikovaných AIDS.

Diskusia a kritika
------------------

### Náboženstvo

Katolícka cirkev sa stavia proti všetkým mimomanželským sexuálnym aktom, ako aj proti umelým metódam antikoncepcie, nie však prirodzeným. 

Katolícka doktrína sa k používaniu prezervatívov s cieľom zabrániť prenosu pohlavných chorôb špecificky nevyjadruje a v súčasnosti je aj preto použivanie prezervatívu ako prevencie pred chorobami námetom diskusie medzi teológmi a vysoko postavenými predstaviteľmi katolíckej cirkvi.

Niektorí, ako belgický kardinál Godfried Danneels veria, že katolícka cirkev by mala aktívne podporovať používanie prezervatívov pri prevencií ochorení, a to najmä tých závažných, ako je AIDS. Ale väčšinový názor je taký, že programy propagujúce používanie prezervatívov promiskuitu podporujú a tým vlastne prenos pohlavných chorôb zvyšujú. Tento názor v roku 2009 opakovane vyjadril aj pápež Benedikt XVI. Napriek tomu však v roku 2010 ako vôbec prvý pápež túto možnosť pripustil: „V niektorých prípadoch, keď je zámerom znížiť riziko infekcie, to však môže byť (použitie prezervatívov) prvý krok na ceste k inej, humánnejšej sexualite".

Zaujímavosti
------------

* Kondómy sa často využívajú v armáde aj ako súčasť výbavy parašutistov (výborne udržia vodu).
* Ultra-tenké kondómy sú rovnako bezpečné ako iné "hrubšie" kondómy - prechádzajú rovnakým testovaním.
* Google rozdáva svojím zamestnancom kondómy vo farbách spoločnosti na ktorých je napísané "I'm Feeling Lucky!" (*skúsim šťastie*).
* Vo Francúzsku má až 96% stredných škôl automaty na kondómy.
* Až 84% párov sa obáva, že sa im kondóm pri styku roztrhne. Pri správnom používaní je pravdepodobnosť pretrhnutia ochrany veľmi nízka, len 0-2%.

Referencie
----------

1. ↑   *Condom* [online]. Planned Parenthood, 2008, [cit. 2007-11-19]. Dostupné online.
2. ↑  Cates, W. Steiner, M. J.. Dual Protection Against Unintended Pregnancy and Sexually Transmitted Infections: What Is the Best Contraceptive Approach?. *Sexually Transmitted Diseases*, 2002, s. 168–174. Dostupné online. DOI: 10.1097/00007435-200203000-00007. PMID 11875378.
3. ↑   *Workshop Summary: Scientific Evidence on Condom Effectiveness for Sexually Transmitted Disease (STD) Prevention* [online]. Hyatt Dulles Airport, Herndon, Virginia: 2001-07-20, [cit. 2011-06-06]. Dostupné online. (po anglicky)
4. ↑  Cayley, W.E. & Davis-Beaty, K.. *Effectiveness of Condoms in Reducing Heterosexual Transmission of HIV (Review)* [online]. John Wiley & Sons, Ltd. 2007. Dostupné online. DOI:10.1002/14651858.CD003255
5. ↑  World Health Organization Department of Reproductive Health and Research (WHO/RHR) & Johns Hopkins Bloomberg School of Public Health/Center for Communication Programs (CCP), INFO Project. *Family Planning: A Global Handbook for Providers*. [s.l.] : INFO Project at the Johns Hopkins Bloomberg School of Public Health, 2007. Dostupné online. S. 200.
6. ↑  VILLHAUER, Tanya. *Condoms Preventing HPV?* [online]. University of Iowa Student Health Service/Health Iowa, 2005-05-20, [cit. 2009-07-26]. Dostupné online.
7. ↑  NORDENBERG, Tamar. Condoms: Barriers to Bad News. *FDA Consumer magazine* (U.S. Food and Drug Administration), March–April 1998. Dostupné online [cit. 2007-06-07].
8. ↑   *"The Pope may be right"* [online].. Dostupné online.
9. ↑   Cardinal backs use of condoms. *The Guardian* (London), 2004-01-13. Dostupné online [cit. 2009-08-26].
10. ↑  ALSAN, Marcella. The Church & AIDS in Africa: Condoms & the Culture of Life. *Commonweal: a Review of Religion, Politics, and Culture*, April 2006. Dostupné online [cit. 2006-11-28].
11. ↑  TRUJILLO, Alfonso Cardinal López. *Family Values Versus Safe Sex* [online]. Pontifical Council for the Family, 2003-12-01, [cit. 2009-07-18]. Dostupné online.
12. ↑   Condoms 'not the answer to AIDS': Pope. *World News Australia* (SBS), 2009-03-17. Dostupné online [cit. 2009-07-26].
13. ↑   *Pápež prvýkrát pripustil používanie kondómov proti HIV.* [online].. Dostupné online.
14. ↑   *SRU-16/P Parachute Pack Survival Kit - Survival Kit Review - EQUIPPED TO SURVIVE (tm)* [online]. www.equipped.org, [cit. 2017-08-21]. Dostupné online.
15. ↑  SVET, Zaujimavý. 24 Zaujímavostí a faktov o kondóme - Vedeli ste načo ho chcela využiť americká CIA?. *Zaujímavý Svet*, 2017-08-21. Dostupné online [cit. 2017-08-21].
16. ↑   Google has a clever way of promoting safe sex to its employees. *Business Insider*. Dostupné online [cit. 2017-08-21]. (po anglicky)
17. ↑   *Vatican criticizes condom machines in Rome school - USATODAY.com* [online]. usatoday30.usatoday.com, [cit. 2017-08-21]. Dostupné online.
18. ↑   *Kondóm - fakty, tipy a chyby | Kondomshop.sk* [online]. www.kondomshop.sk, [cit. 2019-05-15]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Prezervatív**